CELEX: 32018D0829(01)
Language: bg
Date: 2018-08-22 00:00:00
Title: Решение за изпълнение на Комисията от 22 август 2018 година за публикуване в Официален вестник на Европейския съюз на заявлението за регистрация на наименование, посочено в член 49 от Регламент (ЕС) № 1151/2012 на Европейския парламент и на Съвета — „Bulot de la Baie de Granville“ (ЗГУ)

29.8.2018   
               
               
                  BG
               
               
                  Официален вестник на Европейския съюз
               
               
                  C 303/7
               
            
         РЕШЕНИЕ ЗА ИЗПЪЛНЕНИЕ НА КОМИСИЯТА
         от 22 август 2018 година
         за публикуване в Официален вестник на Европейския съюз на заявлението за регистрация на наименование, посочено в член 49 от Регламент (ЕС) № 1151/2012 на Европейския парламент и на Съвета
         „Bulot de la Baie de Granville“ (ЗГУ)
         (2018/C 303/04)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012.на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 50, параграф 2, буква а) от него,
         като има предвид, че:
         
                     (1)
                  
                  
                     Франция изпрати на Комисията заявление за защита на наименованието „Bulot de la Baie de Granville“ в съответствие с член 49, параграф 4 от Регламент (ЕС) № 1151/2012.
                  
               
                     (2)
                  
                  
                     В съответствие с член 50 от Регламент (ЕС) № 1151/2012 Комисията разгледа заявлението и стигна до заключението, че заявлението отговаря на условията, предвидени в посочения регламент.
                  
               
                     (3)
                  
                  
                     С цел да се даде възможност за подаване на уведомления за възражениe в съответствие с член 51 от Регламент (ЕС) № 1151/2012, единният документ и препратката към публикацията на продуктовата спецификация за наименованието „Bulot de la Baie de Granville“, посочени в член 50, параграф 2, буква а) от същия регламент, следва да се публикуват в Официален вестник на Европейския съюз,
                     
                  
               РЕШИ:
         
            Член единствен
            Единният документ и препратката към публикацията на продуктовата спецификация за наименованието „Bulot de la Baie de Granville“ (ЗГУ), посочени в член 50, параграф 2, буква а) от Регламент (ЕС) № 1151/2012, се съдържат в приложението към настоящото решение.
            В съответствие с член 51 от Регламент (ЕС) № 1151/2012 публикуването на настоящото решение предоставя право на възражение срещу регистрацията на наименованието, посочено в първата алинея от настоящия член, в срок от три месеца от датата на публикуване на настоящото решение в Официален вестник на Европейския съюз.
            
         
         
            Съставено в Брюксел на от 22 август 2018 година.
            
               
                  За Комисията
               
               Pierre MOSCOVICI
               
                  Член на Комисията
               
            
         
         
            (1)  ОВ L 343, 14.12.2012 г., стр. 1.
      
      
         
            ПРИЛОЖЕНИЕ
            ЕДИНЕН ДОКУМЕНТ
            „BULOT DE LA BAIE DE GRANVILLE“
            
               № на ЕС: PGI-FR-02319 — 4.8.2017
            
            
               ЗНП ( ) ЗГУ ( X )
            
            1.   Наименование/наименования
            
            „Bulot de la Baie de Granville“
            2.   Държава членка или трета държава
            
            Франция
            3.   Описание на селскостопанския продукт или храната
            
            3.1.   Вид продукт
            
            Клас 1.7. Прясна риба, мекотели и ракообразни и производни продукти от тях
            3.2.   Описание на продукта, за който се отнася наименованието в точка 1
            
            „Bulot de la Baie de Granville“ е коремоного мекотело от вида Buccinum undatum. Продуктът се продава цял в черупката:
            
                        —
                     
                     
                        жив или
                     
                  
                        —
                     
                     
                        прясно сварен, пастьоризиран или дълбоко замразен.
                     
                  Може да се ароматизира в процеса на топлинна обработка.
            Цветът на черупката, който често е светъл, варира от бял до тъмнокафяв и от бяло-зеленикав до тъмнозелен, в зависимост от по-силното или по-слабото наличие на водорасли по повърхността ѝ. По черупката може да има червеникави петна, дължащи се на присъствието на микроводорасли. Крачето е с бял цвят — от слонова кост до кремав, изпъстрено с леки ивици и черни петна.
            Големината се определя като размер на черупката, считано от върха до изходния канал. „Bulot de la Baie de Granville“ са с големина 47 — 70 mm. Същевременно дадена партида може да съдържа до 8 % екземпляри с големина под 47 mm и до 15 % екземпляри с големина над 70 mm.
            Поради продължителността на живот на морските охлюви, необходима за достигане на желаната големина, често пъти те са носители на морски организми (раци от вида морски жълъд, червеи, коремоноги), наричани епибионти, които са прикрепени към черупката. Наличието на епибионти в партидите, предлагани на пазара под ЗГУ „Bulot de la Baie de Granville“, е ограничено до 25 % от екземплярите. Този дял се преценява въз основа на екземплярите, които са значими носители, като въпросният критерий се определя с помощта на референтен снимков материал.
            „Bulot de la Baie de Granville“ имат мирис на йод, море и водорасли. При дегустация след топлинна обработка „Bulot de la Baie de Granville“ имат нежна консистенция, осезаема влажност и аромати на йод, море и лешници. Могат да бъдат леко хрускави поради намиращите се в тях дребни седименти или остатъци от черупки. Нямат мирис или вкус на тиня.
            3.3.   Фуражи (само за продукти от животински произход) и суровини (само за преработени продукти)
            
            —
            3.4.   Специфични етапи на производството, които трябва да бъдат осъществени в определения географски район
            
            Морските охлюви „Bulot de la Baie de Granville“ се ловят и разтоварват на сушата в определения географски район.
            3.5.   Специфични правила за рязане, настъргване, опаковане и др. на продукта, за който се отнася регистрираното наименование
            
            —
            3.6.   Специфични правила за етикетиране на продукта, за който се отнася регистрираното наименование
            
            Всяка единична опаковка морски охлюви със защитеното географско указание включва:
            
                        —
                     
                     
                        името „Bulot de la Baie de Granville“, изписано с ясни, четливи и незаличими букви с размери, които на ширина и височина са по-големи от размерите на буквите на всички други надписи, намиращи се върху етикета;
                     
                  
                        —
                     
                     
                        логото за ЗГУ на Европейския съюз, разположено близо до търговското наименование.
                     
                  4.   Кратко определение на географския район
            
            Географският район на „Bulot de la Baie de Granville“ се определя от:
            
                        —
                     
                     
                        зона на улов в морето;
                     
                  
                        —
                     
                     
                        зона на разтоварване на сушата.
                     
                  
               Зона на улов:
            Морските охлюви „Bulot de la Baie de Granville“ се ловят западно от полуостров Cotentin, в крайбрежната зона, която се простира от нос Goury на север до нос Champeaux на юг. Уловът се извършва в рамките на крайбрежна ивица от 30 морски мили, считано от разтоварните пунктове.
            
               Зона на разтоварване на сушата
            
            Зоната на разтоварване на сушата обхваща всички крайбрежни общини, разположени от нос Goury на север до нос Champeaux на юг. Тя се състои от следните общини в департамента La Manche:
            Цялата територия на общините: Agon-Coutainville; Anneville-sur-Mer; Annoville; Barneville-Carteret; Baubigny; Blainville-sur-Mer; Bréhal; Bretteville-sur-Ay; Bréville-sur-Mer; Bricqueville-sur-Mer; Carolles; Champeaux; Coudeville-sur-Mer; Créances; Denneville; Donville-les-Bains; Flamanville; Geffosses; Gouville-sur-Mer; Granville; Hauteville-sur-Mer; Héauville; Heugueville-sur-Sienne; Jullouville; La Haye; Le Rozel; Les Moitiers-d’Allonne; Les Pieux; Lessay; Lingreville; Montmartin-sur-Mer; Orval-sur-siennes; Pirou; Portbail; Regnéville-sur-Mer; Saint-Georges-de-la-Rivière; Saint-Germain-sur-Ay; Saint-Jean-de-la-Rivière; Saint-Lô-d’Ourville; Saint-Pair-sur-Mer; Siouville-Hague; Surtainville; Tourville-sur-Sienne; Tréauville.
            Част от територията на общината: La Hague.
            5.   Връзка с географския район
            
            
               Специфична характеристика на географския район
            
            Участъкът на залива Granville се отличава с много висок прилив и силно отдръпване на морето при отлив (средна амплитуда 10,5 m). Вследствие на преместването на водните маси при приливно-отливния цикъл в Granville се образуват течения със скорост, достигаща до 2 възела.
            Силата на теченията води до значителна дисперсия на водния стълб, като водната маса непрекъснато се смесва по вертикала (липсва стратификация).
            Значителното смесване на водните маси, дължащо се на приливно-отливните течения и на морското вълнение, намалява амплитудата на сезонните колебания на температурата на водата до около 10 °C. Средната температура е от порядъка на 17 °C през лятото и 8 °C през зимата.
            Силните течения и значителната амплитуда на морския прилив водят до непрекъснато обновяване на водните маси с количества вода, идващи от открито море, които осигуряват отлично качество и хладна температура на водата.
            Заливът Granville се характеризира с известна батиметрична еднородност — дълбочини над 50 m се срещат чак извън 30-милната морска зона около пристанищата на западния бряг на Cotentin.
            Това е зона, богата на остатъци от черупки, където много рядко се срещат тинести (фини) седименти.
            Западното крайбрежие на Cotentin се характеризира с умерен океански климат (средногодишна температура 11,4 °C), много силно повлиян от влажните и хладни въздушни течения, идващи от Атлантическия океан.
            Освен това специфичността на местното крайбрежие се дължи на конфигурацията на брега, който е изложен на преобладаващите западни ветрове и има предимно песъчлив фациес, с изключение на северния и южния си край, което ограничава възможностите за подслоняване и пускане на вода на рибарските кораби. Неизбежното разполагане на корабите за улов на морски охлюви по цялото протежение на крайбрежната зона, както и посочените специфики на околната среда водят до:
            
                        —
                     
                     
                        множество докове и разтоварни пунктове, разположени по крайбрежната ивица,
                     
                  
                        —
                     
                     
                        малки размери на риболовните единици (< 12 m), позволяващи излизането на корабите от водата или улесняващи тяхното изтегляне на сушата.
                     
                  Морските охлюви са част от традиционната храна на местното нормандско крайбрежно население. Те били улавяни ръчно или с гребла при приливите и отливите (A. LOCARD, Manuel Pratique d’Ostréiculture [Практическо ръководство за отглеждане на стриди], 1900 г. и L. JOUBIN, Etudes sur les Gisements de Coquilles Comestibles des Côtes de France – La presqu’île du Cotentin [Проучвания на находищата от ядливи черупчести по браговете на Франция – полуостров Cotentin], Bulletin de l’Institut Océanographique [Бюлетин на Института по океанография], 1911 г.). Морските охлюви се консумирали директно, но се търсели и като стръв за въдиците, предназначени за улов на по-ценни видове риба, например треска.
            През първата половина на XX в. дребномащабнният риболов с кошове, тралове и драги — много разпространени методи в района на Granville — позволявал да се извършва прилов и на морски охлюви, които представлявали ценно допълнение към пресния улов.
            От средата на XX в. започнали да се развиват специализирани методи на улов. През 1947 г. J. LE DANTEC съобщава за съществуването на целеви улов на морски охлюви, „които плоскодънните рибарски лодки ловят с кошове близо до брега“ (Revue officielle des travaux des pêches maritimes 1947-1949 [Официален преглед на практиките за морски риболов, 1947—1949 г.] – том XV, свитък 1 — 4, бр. 54 — 60).
            Подемът в професионалния улов на „Bulot de la Baie de Granville“ настъпил през втората половина на XX в. благодарение на появилото се оборудване, позволяващо улова на морски охлюви в по-големи количества. Така тази дейност станала професионална, специализирана и печеливша. Като пример за специализирано оборудване могат да се посочат кошовете за улов на морски охлюви и решетъчните касетки за пренасянето им.
            От 1985 г. по отношение на морските охлюви, ловени в залива Granville, е въведен механизъм за управление на ресурса (големина на корабите, вид на оборудването, график за улов, …), за да се запазят ресурсът и дребномащабният характер на улова с кошове.
            
               Специфични характеристики на продукта
            
            „Bulot de la Baie de Granville“ е коремоного мекотело от вида Buccinum undatum. То се характеризира със следното:
            
                        —
                     
                     
                        представяне в цял вид, в черупката;
                     
                  
                        —
                     
                     
                        свежест;
                     
                  
                        —
                     
                     
                        големина: 47 mm — 70 mm, като до 15 % от морските охлюви са с размери над 70 mm, а до 8 % са с размери под 47 mm;
                     
                  
                        —
                     
                     
                        при консумация: характеризира се с липса на седименти или с малко седименти, с аромат на море, йод, водорасли и лешници, без мирис или вкус на тиня.
                     
                  
               Причинно-следствена връзка
            
            Връзката на „Bulot de la Baie de Granville“ с географския район се основава на характерното качество на продукта и на неговата репутация.
            На първо място качеството му произтича от съчетанието на характеристиките на географската среда със знанията и уменията на рибарите.
            Природните условия в залива Granville (батиметрия, значителна амплитуда на морския прилив, качество и температура на водата) са благоприятни за развитието на вида Buccinum undatum — вид, живеещ в студените морета.
            Рибарите са приспособили прилаганите от тях практики към характеристиките на района. Поради голямата амплитуда на морския прилив пристанищата са достъпни само при прилив. Настъпващият два пъти дневно прилив обуславя графика за отплаване и връщане от риболов — корабите са принудени да осъществяват риболов с продължителност не повече от 16 часа.
            Привлекателността на „Bulot de la Baie de Granville“ се дължи на свежестта, осигурявана от този краткотраен риболов, но също и на запазването на жизнеността и органолептичните характеристики на продукта в резултат на:
            
                        —
                     
                     
                        така наречения щадящ улов с кошове, при който се избягва стресът, например счупване на черупката или смесване с морски седименти, и продуктът може да се извади от водата цял и съвсем жизнен,
                     
                  
                        —
                     
                     
                        избора на зони за улов, сортирането и почистването, които извършват рибарите и които дават възможност да се премахнат остатъците от стръв и седиментите,
                     
                  
                        —
                     
                     
                        редовната и балансирана местна експлоатация на зоната на улов, осигуряваща относително малка и постоянна големина,
                     
                  
                        —
                     
                     
                        съхранението в решетъчни касетки, което е благоприятно за поддържане на жизнеността и целостта на продукта до неговото предлагане в прясно състояние жив или до топлинната му обработка.
                     
                  Умерените климатични условия благоприятстват също така доброто запазване на морските охлюви живи от момента на изваждането им от водата до разтоварването им на сушата, без да се добавя лед.
            И накрая, характерът на седиментното дъно е благоприятен за вкусовите качества на „Bulot de la Baie de Granville“. Почти липсват тинести седименти, които, както е известно, влошават органолептичните характеристики на морските охлюви (външно потъмняване, мирис и вкус на тиня).
            Заливът Granville се радва от много десетилетия на добра репутация сред местното население, засилена още повече след 80-те години на ХХ в. чрез развитието на професионалния риболов, и се е превърнал в средище на развитието на улова на морски охлюви във Франция и на тяхното традиционно предлагане на пазара в цял вид.
            Във връзка с модата на ястията от морски дарове и с развитието на топлинната обработка като нов начин на продажба, предлагането на пазара на „Bulot de la Baie de Granville“ е допринесло за увеличаване на консумацията на морски охлюви в национален мащаб и за повишаване на репутацията на Granville. Доказателство за репутацията на „Bulot de la Baie de Granville“ сред ценителите е самият произход на думата „bulot“. Чак до 90-те години на ХХ в. официалното търговско наименование на черупчестото мекотело било „buccin“, но продуктът бил по-известен под името „bulot“ — термин, произхождащ от Нормандия. Едновременно с развитието на предлагането на пазара употребата му се разширила и „bulot“ станал официално наименование, също както и „buccin“. Впоследствие се развила търговската употреба на пълното наименование „Bulot de la Baie de Granville“, за да бъдат информирани потребителите и да се изтъкне значението на морските охлюви от залива Granville.
            Чрез пресата, предназначена за широката общественост, и чрез телевизионните предавания репутацията на „Bulot de la Baie de Granville“ е излязла извън пределите на професионалните и регионалните кръгове. Като пример може да се посочи известната емисия с морска тематика „Thalassa“, която през май 1996 г. посвещава на морските охлюви репортаж, озаглавен „Bulotier à Granville, Reportage sur une pêche un peu spéciale: la pêche aux bulots à Granville“ [„С кораб за улов на морски охлюви в Granville: репортаж за един по-специален вид риболов — уловът на морски охлюви в Granville“].
            Произходът от „Baie de Granville“ вече е истинска гаранция за качество, както личи от месечното списание „Terra Eco“ в броя му от февруари 2013 г. във връзка с националното и европейското измерение на консумацията на „Bulot de la Baie de Granville“: „морските охлюви от Granville, известни със своята свежест и своя аромат без привкус на тиня, се изнасят по всички краища на Франция и в съседните ѝ европейски страни“.
            Най-хубавото телевизионно изказване по повод на „Bulot de la Baie de Granville“ принадлежи на прочутия главен готвач Guy MARTIN, носител на звездни отличия, който през 2014 г. в емисията „Epicerie Fine“ [„Магазин за деликатеси“] на TV5 Monde, посветена на черупчестите мекотели от Нормандия, заявява: „Срещат се морски охлюви с всякакъв произход, но трябва да се избират „Bulot de la Baie de Granville“, защото те са събрали в себе си цял регион, знания и умения, бих казал дори цяла територия, цяло море …“.
            
            
               Препратка към публикуваната спецификация
            
            (член 6, параграф 1, втора алинея от настоящия регламент)
            https://info.agriculture.gouv.fr/gedei/site/bo-agri/document_administratif-5c39eed6-89d4-4c81-9080-78ad68ff8814/telechargement